הדחיפה שהמונדיאל היה אמור לספק לכדורגל הברזילאי לא באה לידי ביטוי, זאת על רקע הכלכלה המקרטעת וגירעונות שהותירו את מרבית הקבוצות בליגה הבכירה בלי יכולת לשלם משכורות.
חמש מבין 20 הקבוצות בליגה, כולל סאו פאולו, שזכתה בעבר באליפות העולם לקבוצות וסנטוס, שבה שיחק כוכב הכדורגל פלה במשך מרבית הקריירה שלו, סיימו החודש את העונה בלי ספונסרית לחולצות. לדברי אדם המקורב לנעשה שביקש להישאר בעילום שם, 17 קבוצות לפחות דחו השנה את תשלום המשכורות לשחקנים.
חלק מהספונסרים ביטלו חוזים לאחר שמיקדו את מרבית ההוצאות שלהם על המונדיאל, בעוד שאחרים מקצצים בתקציבי הפרסום בשל הצמיחה הכלכלית החלשה, כך לפי לואיז גונזאגה בלוזו, הנשיא לשעבר של קבוצת הכדורגל פלמיירס. המיזם המשותף של טושיבה בברזיל וחברת ההלוואות BMG, הן בין החברות שביטלו השנה את החוזים שלהן. במקביל, חברת המכוניות קיה הודיעה כי לא תתמוך עוד בקבוצות לאחר שההכנסות היו נמוכות מהתחזיות. "המותג בסוף מוצא עצמו מחובר מדי לקבוצה", הסביר ז'וזה לואיש גנדיני, מנכ"ל קיה בברזיל. "הפגמים של הקבוצה עלולים להכתים את הדימוי של החברה".
ב-BMG סרבו להגיב ואילו סאו פאולו, סנטוס וטושיבה לא השיבו על הבקשות להעביר תגובה.
כחלק מההכנות לאירוח המונדיאל, ברזיל בנתה ושיפצה 12 אצטדיונים בעלות של 8.4 מיליארד ריאל (3.24 מיליארד דולר). בכירים במדינה, ביניהם שר הספורט אלדו רבלו התעקשו כי הטורניר יוביל לעידן חדש של מקצוענות, שיעזור להעלות את רמות ניהול הקבוצות. "ברזיל תנצל את המונדיאל כדי לתקן ניהול קלוקל על ידי הכנסת מקצוענות ודמורטיה למבנה הכדורגל", אמר רבלו בשיחת ועידה עם עיתונאים מרחבי העולם חמישה חודשים לפני בעיטת הפתיחה.
משרד הספורט בברזיל תומך בחוק שיאפשר לקבוצות לממן מחדש חובות תחת תנאים מסוימים, כולל הגבלת ההוצאות.
וולטר שאלקה, מנכ"ל יצרנית הנייר Suzano Papel & Celulose וחבר דירקטוריון לשעבר בסנטוס, טוען כי קבוצות הכדורגל נקלעות לבעיות מכיוון שהמנהלים שלהן הם "חובבנים" במידה מסוימת ומוציאים יותר משהקבוצות מרוויחות.
"אם לא נשנה את הדינמיקה הזו, המודל הזה יגרום לנו לפשוט את הרגל", מזהיר שאלקה. "המודל העסקי הזה מצביע על הפגמים שלנו לעומת המודל של הכדורגל האירופי, שנחשף במלוא תפארתו במונדיאל".
המונדיאל הוכתר כהצלחה למארגנים, אם כי לא לנבחרת הלאומית, שזכתה במספר שיא של חמש פעמים בטורנירי המונדיאל אך במונדיאל שאירחה הודחה בשלב חצי הגמר לאחר תבוסה 7-1 לגרמניה. זה נחשב להפסד הגרוע ביותר שחוותה מדינה מארחת אי פעם.
בעוד ברזיל נכשלת בניסיון לזכות פעם נוספת בטורניר, הכלכלה שלה כבר נכנסה למיתון. התמ"ג התכווץ ברבעון הראשון של השנה ואילו ברבעון השלישי התרחב ב-0.1% בלבד. לפי תחזיות הכלכלנים, ברזיל תתרחב בשנה הנוכחית בשיעור של 0.18% ובשנה הבאה ב-0.73%, כך לפי סקר שפרסם הבנק המרכזי ב-8 בדצמבר.
העונה, רק שש חברות משמשות כספונסריות עיקריות של 15 קבוצות בליגה הבכירה, ביניהן בנק Caixa Economica Federal, שתומך ב-8 קבוצות, כלומר 40% מהליגה.
"מעולם לא ראיתי מצב שכל כך הרבה קבוצות מובילות הן בלי ספונסר ראשי", אומר בלוזו. "ייקח זמן עד שיתאוששו. חוזי ספונסרשיפ עוד ישובו, אך עבור סכומים קטנים יותר".
קבוצת בוטפוגו, שהשיקה את הקריירה של גארינצ'ה, החלוץ שסייע לברזיל לזכות במונדיאל ב-1958 וב-1962, עיכבה גם כן את העברת התשלומים השנה. ביולי, שחקני הקבוצה עלו למגרש עם סרטים אדומים עליהם היו כתוב "אנחנו פה מכיוון שאנחנו מקצועניים ובגלל האוהדים".
אמרסון שייק, ששיחק כחלוץ בקבוצה, התלונן לאחר ששוחרר ממנה באוקטובר שלחלק מהשחקנים לא היו כסף אפילו כדי לקנות אוכל. במועדון בוטפוגו, שירד בשבוע שעבר לליגה המשנית, טענו באוגוסט שלא שילמו את משכורות השחקנים במשך יותר משלושה חודשים מכיוון שהנכסים שלהם הוקפאו.
בבוטפוגו לא הגיבו על הכתבה.
כלל ההכנסות של הקבוצות, שכוללות את הרווחים ממכירת הזכויות של שחקנים, ירדו השנה ב-8% ויישארו ללא שינוי ב-2015, כך לפי ההערכות של פרננדו פריירה, המנהל של פלורי, חברת ייעוץ ספורט. בדו"ח שהוציאה החברה באוגוסט חשף כי בשנה שעברה, ההוצאות של 29 הקבוצות הגדולות ביותר בברזיל עקפו ב-22% את התקציב.
בלוזו מוסיף כי האלימות באצטדיונים מבריחה גם כן ספונסרים. באוקטובר נהרג אוהד של פלמיירס בדרכו לצפות במשחק של הקבוצה נגד סנטוס. במאי, מותו של אוהד שנהרג מאסלה שנזרקה מראש האצטדיון כבר את הכותרות ברחבי העולם.
"הרעיון לחשוף את המותג באווירה של אלימות בקרב האוהדים, עוצר מבעד ספונסרים רבים", נכתב בדו"ח שפרסם באוקטובר הבנק Itau BBA.